Höfuðstöðvar Landsbankans eru nú í samliggjandi byggingum í hjarta miðborgarinnar , en færast brátt í nýtt húsnæði sem verið er að reisa við Hörpu . Þrátt fyrir 10 milljarða króna halla á samþykktum fjárlögum ríkisins fyrir næsta ár segir Landsbankinn að sú stefna stjórnvalda , að koma sterkt inn með innviðafjárfestingu á sama tíma og atvinnuvegafjárfesting er að dragast saman , sé ekki að takast sem skyldi . Kemur þetta fram í nýrri Hagsjá Landsbankans , sem fer yfir bæði hlutfall opinberrar fjárfestingar af vergri landsframleiðslu frá aldamótum sem og hlutfall samneyslunnar af VLF , sem þeir segja hafa náð sínum hæsta punkti árin 2003 og 2008 . Síðan þá hafi hlutfallið lækkað fram til ársins 2016 , en hækkað síðan , en í fyrra hafi hlutur samneyslunnar af VLF verið 1,3 prósentustigum minna en var árið 2008 . Þannig hafi samneyslan aukist um 2,8% á fyrstu þremur fjórðungum þessa árs , en opinber fjárfesting hafi hins vegar dregist saman um 5,8% á sama tíma . Síðustu ársfjórðunga hafi svo heldur dregið úr vexti samneyslunnar en aukningin hafi verið um það bil 3% á ári síðustu fjórðunga . Áfram segir í Hagsjánni : „ Frá aldamótum hefur hlutfall opinberrar fjárfestingar af VLF verið að meðaltali 3,8% á ári . Hæstu gildin voru 5,1% á árunum 2000 og 2001 og lægsta gildið var 2,7% á árinu 2013 . Gildið fyrir 2018 var 3,9% sem er nálægt meðaltali frá aldamótum . Í gildandi fjármálastefnu og fjármálaáætlun stjórnvalda hafa verið yfirlýsingar um nauðsyn aukinnar opinberrar fjárfestingar , sérstaklega í innviðum . Sérstaklega hefur verið bent á að einmitt nú , þegar atvinnuvegafjárfesting er í lágmarki , sé lag fyrir hið opinbera til þess að stíga inn og láta til sín taka . “ Þrátt fyrir þær yfirlýsingar virðist sem opinber fjárfesting hafi dregist saman um tæp 6% á fyrstu þremur ársfjórðungum ársins frá sama tíma á síðasta ári . Einnig dróst fjárfestingin saman um 6% á milli 2. og 3. ársfjórðungs í ár , en hún hafði stokkið upp á 4. ársfjórðungi í fyrra vegna afhendingar Hvalfjarðarganga . Hallareksturinn í fjárlögum næsta árs nemur 0,3% af VLF , en svokallað óvissurúm vegna tilslökunar í fjármálastefnunni til ársins 2024 er 0,8% . Í Hagsjánni segir svo að lokum : „ Mikilvægt er að áform um aukna fjárfestingu hins opinbera á næstu misserum verði hrundið í framkvæmd tímanlega því annars er hætt við að þær komi til þegar hagsveiflan hefur snúist á ný og magni því hagsveifluna fremur en að vera hagsveiflujafnandi eins og ætlunin er . “